आम आदमी पार्टी गुजरात में भी लड़ेगी चुनाव! केजरीवाल ने कहा AAP की तरफ उम्मीद से देख रहे हैं वहां के लोग
आम आदमी पार्टी (AAP) ने ऐलान किया है कि गुजरात में आनेवाले स्थानीय निकाय चुनाव-2021 में सभी सीट पर चुनाव लड़ेंगी और दोगुनी ताकत से विधानसभा-2022 के चुनाव लडेंगी।
नई दिल्ली: आम आदमी पार्टी (AAP) ने ऐलान किया है कि गुजरात में आनेवाले स्थानीय निकाय चुनाव-2021 में सभी सीट पर चुनाव लड़ेगी और दोगुनी ताकत से विधानसभा-2022 के चुनाव लडेगी। आम आदमी पार्टी गुजरात के राज्य संयोजक गोपाल इटालिया ने लोगों से अपील करते हुए कहा है कि गुजरात के सभी साथी परिवर्तन की इस लड़ाई में तन, मन और धन से सहयोग करे। बता दें कि युवा नेता गोपाल इटालिया को हाल ही में आप गुजरात का राज्य संयोजक घोषित किया गया है। अरविंद केजरीवाल नीत पार्टी ने विभिन्न जिलों और नगर निगमों के अध्यक्षों के नामों की भी घोषणा की थी।आप के राष्ट्रीय संयोजक अरविंद केजरीवाल ने कहा, ''गुजरात के लोग भाजपा शासन से तंग आ चुके हैं। कांग्रेस ख़त्म हो चुकी है। दिल्ली में हुए “आप” सरकार के शानदार कामों से गुजरात के लोग बेहद प्रभावित हैं और आम आदमी पार्टी की ओर बड़ी उम्मीद से देख रहे हैं।''गौरतलब है कि आम आदमी पार्टी 2022 में होने वाले उत्तर प्रदेश विधानसभा चुनाव भी लड़ेगी। उत्तर प्रदेश में चुनाव लड़ने की घोषणा करते हुए अरविंद केजरीवाल ने कहा था कि 8 सालों में दिल्ली में उनकी पार्टी ने 3 बार सरकार बनाई है और पंजाब में मुख्य विपक्ष के तौर पर उभर कर आई है और अब 2022 में आम आदमी पार्टी उत्तर प्रदेश में चुनाव लड़ेगी। इसके अलावा गोवा जिला परिषद के हुए चुनाव में भी पार्टी ने अपने उम्मीदवार उतारे थे।